b'\n_START_ARTICLE_\nPeugeot 204\n_START_PARAGRAPH_\nPeugeot 204 on Peugeot\xe2\x80\x99n valmistama henkil\xc3\xb6auto. Malli oli ranskalaisen valmistajansa ensimm\xc3\xa4inen etuvetoinen tuotantoauto. Saapuessaan automarkkinoille sit\xc3\xa4 pidettiin eritt\xc3\xa4in modernina, etuvetoisuuden ohella auto oli levyjarruin varusteltu. Lis\xc3\xa4ksi siin\xc3\xa4 oli pitk\xc3\xa4 akseliv\xc3\xa4li, mik\xc3\xa4 lis\xc3\xa4si auton tilojen k\xc3\xa4ytett\xc3\xa4vyytt\xc3\xa4 ja antoi paremman ohjattavuuden. 1\xc2\xa0130 kuutiosenttimetrin mittatilavuuden OHC-moottori oli 58 SAE-hevosvoiman tehoinen. Nelisylinterisen moottorin sijoitus oli edess\xc3\xa4, ja poikittain kallistettuna._NEWLINE_Edistyksellisess\xc3\xa4 automallissa oli omat haittapuolensakin. Peugeot 204:n hinta oli saapuessaan Suomen automarkkinoille monia muita vastaavia korkeampi: 11\xc2\xa0000 Suomen markkaa. Vertailun vuoksi mainittakoon, ett\xc3\xa4 esimerkiksi kirjaviitel\xc3\xa4hteen samalla sivulla mainitut, japanilaiset Isuzu Bellett 1500 ja Datsun Bluebird 1300 maksoivat tuolloin vain 8\xc2\xa0000\xc2\xa0mk. Lis\xc3\xa4ksi auto oli herkk\xc3\xa4 ruostumaan, sen varustelutaso oli matalan puoleista ja sis\xc3\xa4tilojen l\xc3\xa4mmityslaitteen teho puutteellinen. Automalli oli tuotannossa vuosina 1965\xe2\x80\x931976._NEWLINE__NEWLINE_Automallin edelt\xc3\xa4j\xc3\xa4 oli Peugeot 203. Sen seuraajaksi tuli Peugeot 304.'